Čo je to Linux
Z Linux.sk
Linux (alebo GNU/Linux) je voľne šíriteľný operačný systém. Voľne šíriteľný znamená zadarmo s prístupnými zdrojovými kódmi, modifikovateľný a pre kohokoľvek voľne kopírovateľný. Môžete ho skopírovať kamarátovi, rodičom alebo do školy. Je to plnohodnotný operačný systém s tisíckami aplikácií, ktoré potrebujete denne k práci. Kancelársky softvér, programy na prácu s Internetom, multimédiá, grafika, zábava, programovanie na to všetko a nielen to je možné Linux používať.
Autorom je Linus Torvalds a množstvo ďalších programátorov z celého sveta. Linux je šíriteľný pod licenciou GPL (General Public Licence), ktorá vám zaručuje slobodu použitia, ale zároveň chráni Linux pred zneužitím. Linux pôvodne vznikal pre architektúru PC na počítači 80386. Dnes je však dostupný pre mnoho iných počítačových architektúr ako napríklad Alpha, Sparc, PowerPC, MIPS a mnohé iné. Linux dnes však nenájdeme iba v bežných počítačoch alebo na serveroch, ale aj v špecializovaných zariadeniach ako sú bezdrôtové prístupové body (napríklad WiFi alebo Bluetooth) či webové kamery dokonca aj v bežných zariadeniach domácnosti ako sú chladničky, mobilné telefóny alebo PDA počítače.
Linus Torvalds začal programovať Linux ako hobby počas štúdia na Univerzite v Helsinkách. Používal unixový operačný systém Minix a rozhodol sa vytvoriť systém, ktorý by ho predčil. Svoju prácu začal v roku 1991, keď vypustil verziu jadra s číslom 0.02 pod licenciou GPL. Hneď po jej uvoľnení spustil obrovskú lavínu záujmu a programátorskej mánie u programátorov na celom internete. V roku 1994 vyšlo prvé stabilné jadro Linuxu - 1.0. Zaujímavé je hlavne to, že celé toto veľké celosvetové vývojárske úsilie nebolo spočiatku veľmi koordinované. Žiadna firma, žiadna moc peňazí, len ľudská ochota.
Jeho pôvodná verzia bola v priebehu desiatich rokov zdokonaľovaná nespočetným množstvom ľudí na celom svete. Práve dostupnosť zdrojových kódov robí z tohto systému dokonalý operačný systém a umožní rýchle odstránenie prípadných chýb zo systému. Opravy a vylepšenia sú k dispozícii prostredníctvom Internetu v priebehu niekoľkých dní. Licenčné podmienky OS Linuxu sú pomerne jednoduché a prijateľné pre každého, vychádzajú z licencie GPL (General Public Licence). Kompletné znenie GPL licencie je k dispozícii na internete v anglickej alebo českej verzii. Nakoľko na vylepšení systému pracovali tisícky ľudí po celom svete, postupne vznikli rôzne verzie nezávisle od seba a tak vytvorili takzvané distribúcie. Väčšina distribúcií dnes už má okrem GPL verzie aj svoju komerčnú verziu, dokonca vznikli aj silne komerčné distribúcie, ako napríklad SuSE.